TVD ขายหุ้นที่ถืออยู่ทั้งหมดใน TV Direct มาเลเซีย เพื่อลดภาระขาดทุน
TVD ขายหุ้นที่ถืออยู่ทั้งหมดใน TV Direct มาเลเซีย คิดเป็นมูลค่า 3 ลบ. หวังลดภาระขาดทุน
4 ก.พ. 2559

บริษัท ทีวี ไดเร็ค จำกัด (มหาชน) หรือ TVD ระบุว่า บริษัทได้ขายหุ้นทั้งหมดใน  TV Direct (Malaysia) Sdn. Bhd. ซึ่งเป็นบริษัทย่อยทางอ้อม มูลค่า 3 ล้านบาท เพื่อลดภาระการขาดทุนในงบการเงิน โดยเมื่อวันที่ 30 ธ.ค.58 บริษัท ทีวีดี เซอร์วิสเซส จำกัด ซึ่งเป็นบริษัทย่อยที่ถือหุ้น 100% ได้ตกลงทำการขายหุ้นบริษัทย่อย 1 แห่ง คือ  TV Direct (Malaysia) Sdn. Bhd.  ซึ่งดำเนินธุรกิจค้าขายส่งเครื่องมือเครื่องใช้ในครัวเรือน และอื่นๆในมาเลเซีย
โดยภายหลังการขายหุ้นครั้งนี้จะทำให้ทีวีดี เซอร์วิสเซส  ไม่มีหุ้นคงเหลือใน  TV Direct (Malaysia) Sdn. Bhd.  จากเดิมที่ถืออยู่ 95.30% โดยมีมูลค่ารวมของสิ่งตอบแทนจากการขายหุ้น 3 ล้านบาท ซึ่งจะได้รับชำระเป็นเช็คธนาคาร  ทั้งนี้เพื่อลดภาระผลขาดทุนต่องบการเงินรวม โดยบริษัทมีแผนจะใช้เงินจากการขายหุ้นครั้งนี้เป็นเงินทุนหมุนเวียนของบริษัทต่อไป
ขณะเดียวกันบริษัทยังได้เพิ่มสัดส่วนการถือหุ้นในบริษัท เจเอ็มแอล ไดเร็ค (ประเทศไทย) จำกัด ซึ่งทำธุรกิจค้าขายส่งเครื่องมือเครื่องใช้ในครัวเรือนและอื่นๆ  เป็น 60% จากเดิม 51% โดยซื้อหุ้นจำนวน 9% จากบริษัท จอห์น มิลล์ ลิมิเต็ด ซึ่งเป็นผู้ถือหุ้นอีกฝ่ายหนึ่ง มูลค่า 1,169,820 บาท ซึ่งการเข้าซื้อหุ้นเพิ่มครั้งนี้ คาดว่าจะได้รับผลตอบแทนในอนาคตที่มากขึ้นตามสัดส่วนการถือหุ้นที่มากขึ้นด้วย